Bukedde Online - Embeera y’enguudo e Mukono yeeraliikiriza
Amagye ne Poliisi batandise okunoonyereza...
Abaana nga bayita mu mazzi aganjadde mu kkubo.
Emirimu mu disitulikiti y’e Mukono gisannyaladde ng’entabwe eva ku nguudo embi n’emigga egyawaguzza amazzi ne ganjaala mu kkubo ne galemesa abatambuze n’abaana abagenda ku masomero.
Ssentebe wa disitulikiti y’e Mukono, Andrew Ssennyonga yagambye nti, amagombolola agasinga okubeera obubi ye; Nakisunga, Kimmenyedde, Ntunda, Nama, Naggojje, Kyampisi, Mpatta, Mpunge, Seeta-Namuganga, Kkoome ne Nakifuma tawuni kkanso.
Mu ggombolola y’e Nakisunga, abaana abakozesa oluguudo oluva e Kayanja okudda e Seeta-Nazigo nga bagenda ku masomero kati batambula olugendo luwanvu. Sylvia Buyinza ow’e Seeta- Nazigo yagambye nti embeera eno esinze kukosa abayizi abasomera ku Kungu-Bahai ng’omugga gwa Ssezibwa gwawaguza amazzi ne ganjaala mu kkubo ng’abayizi babadde tebasobola kugayitamu.
“Ng’abazadde, twakiraba nga kyabulabe okusindika abaana ku ssomero ng’omugga guyinza okubatwala. Naye kati ng’amazzi bwe gagenze gakendeera, batandise okusoma, kyokka ekizibu enkuba ekyatonnya”, bwe yagambye Bukedde bwe yatuuse mu kifo kino yasanze abayizi ba Kungu-Bahai nga basala mazzi okudda eka naye ng’embeera nzibu n’abamu bakira okusaza bannaabwe amazzi babaweeka ku migongo.
Fatuma Namukose, omu ku bayizi yagambye nti buli nkuba lw’etonnya amazzi ne ganjaala mu luguudo bazadde baabwe nga babagaana okusoma. Namukose yagambye nti wadde ng’amazzi gakendedde, naye okusala omugga balina kusooka kuggyamu ngatto nga n’abamu basomera mu bigere ne nniigiina oba lugabire eziteetaagisa kusooka kuggyamu.
Aliziki Namirembe, omusuubuzi yagambye nti olw’embeera embi mu kiseera kino, bawalirizibwa n’okusula ku mirimu mu kibuga ng’enkuba etonnye olw’okutya amazzi agabeera amangi nga gazibye oluguudo.
Namirembe yagambye nti n’ebirime bivundira mu nnimiro kubanga abavuzi ba bodaboda abandibadde babitwala mu katale bagaana nga batya okugwa mu mugga. Yagambye nti mu kiseera kino, bodaboda okuva e Nakisunga okugenda e Seeta-Nazigo ebaggyako 8,000/- nga zibadde 2,000
Mukono, Andrew Ssennyonga,
Abakyala mukole ebiraamo okutangira ebintu byammwe okubbibwa nga muvuddewo